Risposta a Antoni Maria Pinna II

Si rimaiat finas babbu tou,
sigundu te fut rimadore ebbia?
Tue donu no as né fantasia:
buddis su dadu in s'abba1 e faghes brou.

A ite istas chilchende pilu in s'ou
si jughes apannada sa pupia?
Deo in Putumajore no creia
de b'aer nàschidu unu macu nou.

S'annu essid'as bandidu sa fiera,
ma as a fagher fiascu a su 'e duos
si no atichit sa pimpiniera.

No as a poder paltinare inza
Si bi cuncurren sos similes tuos
ch'est tota robba istóiga e laghinza.

Su vinti 'e Ennalzu 1978

1Su dadu in s'abba: fai il brodo con il dado (in modo artificiale) e non con la carne (modo naturale) che rende lo stesso decisamente più saporito. Evidente la metafora poco lusinghiera.